"Mina ndzi vutisa mana wa wena loko se a tekanile na Solani Xilaluke, yena a ku 'Ina!' va tshama swin'we kwale Giyani a Zone 3. A ku nga ti vanhu ku ta khandziya thekisi. Mana wa wena o vula leswaku a a lava ku ya xava swin'wana endzeni ka Mall. O hi siya na hinkwaswo leswi a a xavile, xikan'we na wena. A vula leswaku a a nga yi ku hlweleni ngopfu na leswaku wena a wu nga ta hi karhata. Loko a ha ku nghena eMall, mana wa wena o, 'I khale ndzi lava n'wana. Ndzi tsendzelekile eMisaveni ndzi nga n'wi kumi. Namuntlha ndzi noneriwile hi mpfundla. Munghana, a hi ringeti ku baleka. Va ta hi kuma hi ringetile. Ndzhwalo va ringeta emakatleni. Naswona ku ringeta nambu a hi ku wela.' "Ho suka hi rihlaneka. Hi siya leswin'wana hinkwaswo swa mana wa wena. Hi kongoma emathekisini yo ya eDivila. A ma ri kulenyana na ya ku ya eGiyani. Hi kuma thekisi yi pfumala vanhu vanharhu. Hi fika hi khandziya. Ku va ku pfumala un'we ntsena. Wa tiva, thekisi yi yimanyana. Hi khomile timbilu, hi langutile le nyangweni ya Mall. Wa tiva loko munhu wa kona a ku fiki, ndzi vona mana wa wena a humelela enyangweni ya le Mall. A ri ku vuyeni. A ndzi tshembi leswaku na leswi a a ku u ya xava swona a a xavile. Ndzi vona wonge ripfalo ra yena a ri n'wi byela leswaku ku na leswi swi humelelaka. Loko a ha ya ethekisini leyiya ya ku ya Giyani, ya ku ya Divila yo huma thekisi. Yi hi nyangatsa ngopfu hi ku fika exitichini xa petirolo xa kwalahaya Tzaneen yi yima. Ku cheriwa petirolo. Xiphukuphuku lexiya xa muchayeri xi ku xi lava ku pompa na mavhilwa. Wa tiva xi endla swilo wonge i rimpfana. Ndzi twa wonge ndzi ngo xi tlhava hi mpama. Ndzi swi vona leswaku khotso a ri ri ku huweleleni. Minete yin'wana na yin'wana a yi hi yisa ka rona. Kambe hinkwaswo swi lo kala swi lulama ku nga si humelela nchumu. Thekisi yi famba hi ri karhi hi khongela leswaku yi nga humeleli hi swin'wana endleleni. Loko hi xika eDivila, hi kongoma epurasini, N'wa-Bila o sungula ku ku vitana Misaveni. Hi fika epurasini. Ndzi rhanga ndlela mana wa wena a famba hi ku tumbela, ndzi ri karhi ndzi xiyaxiya. Hi famba hi kala hi ya fika endlwini hi nga voniwanga hi munhu.